Cleese flytter til Karibia
I et intervju med BBC Newsnight forteller den britiske skuespilleren og komikeren hvorfor han pakker sekken og flytter til Karibia. – Jeg er skuffet over veldig mye i Storbritannia . Nå gir jeg opp og finner meg et annet sted, sier Cleese. Briten er kjent fra Monty Python og tv-serier som Fawlty Towers.Cleese reagerer mest på britenes valgordning og det han mener er en svak gransking av britisk presse etter telefonavlyttingsskandalen. Han var for brexit-avstemningen, men skuffet over debatten. – Brexit-debatten har vært helt forferdelig. Med løgner fra høyresiden om pengene som ville gå til helsevesenet, samtidig som David Cameron og George Osborne kom med sin skremmetaktikk, sier han i intervjuet. Storbritannia har enkeltmannskretser. Da vinner man et enkelt parlamentssete ved å være det største partiet. Det er i motsetning til land som Norge, hvor en valgkrets har flere seter fordelt på størrelsen til de ulike partiene.Den britiske pressen ble gransket av Lord Leveson etter skandalen med telefonavlytting. Granskingen kom frem til flere tiltak, blant annet å erstatte dagens klageordning med et nytt uavhengig klageorgan. Første del av granskingen ble ferdig i 2012. I mars 2018 ble det klart at det ikke blir en del to av granskingen. Cleese flytter til den karibiske øyen Nevis. Øyen har rundt 11.000 innbyggere og ligger i øyriket ST Kitts and Nevis. Landets offisielle overhode er den britiske dronningen, Elizabeth II.
John Cleese (78) er lei av hvordan Storbritannia drives.